צבי סוכות

צבי ידידיה סוכות (נולד בי"ד בתשרי ה'תשנ"א, 3 באוקטובר 1990) הוא חבר כנסת מטעם רשימת "הציונות הדתית" ופעיל ימין. לפני כניסתו לכנסת שימש במגוון תפקידים: עורך השבועון "גילוי דעת", יו"ר תנועת אמונים, מנכ"ל מפלגת עוצמה יהודית, דובר היישוב יצהר ועוזרו של יו"ר מועצה אזורית שומרון יוסי דגן.

ביוגרפיה

ראשית חייו 
סוכות נולד ב-3 באוקטובר 1990 לרחל וישראל סוכות בביתר עילית. בצעירותו למד במוסדות אדרת אליהו בעיר העתיקה בירושלים. ב-2005, בעקבות תוכנית ההתנתקות עזב סוכות את המגזר החרדי והצטרף לנוער הגבעות. למד בישיבת עוד יוסף חי ביצהר ולימד בה.

מעצריו ומעשיו קיבלו תשומת לב תקשורתית. מעורבותו בתקריות שונות, לרבות עימותים עם כוחות הביטחון וּונדליזם לכאורה, עוררה מחלוקת ודיון ציבורי. הסיקור התקשורתי התמקד בדעות ובפעולות קיצוניות של סוכות. המעצרים והפעולות המיוחסות לסוכות עוררו חששות לגבי עלייתן של אידאולוגיות רדיקליות ומההשפעה הפוטנציאלית על יציבות האזור. עם זאת, בשנים שלאחר מכן סוכות התבטא מספר פעמים נגד פעולות אלימות ותג מחיר, ואף הביע חרטה על מעשים שעשה בנערותו.

סוכות לא שירת בצבא, וקיבל פטור בגין "אי־התאמה" אחרי שבראיון בלשכת גיוס הודיע שאין לו אמון בצבא מאז ההתנתקות. סוכות טען שבהמשך ניסה להתגייס מספר פעמים, אך צה"ל לא הסכים לגייסו.

פעילותו ביהודה ושומרון ומעצריו

ההפגנות מול ביתו של אלוף פיקוד המרכז גדי שמני 
סוכות, הידוע בהתנגדותו לאלוף פיקוד המרכז גדי שמני, נעצר שלוש פעמים במהלך הפגנות נגד פעולותיו של שמני הנוגעות להפרות סדר ביהודה ושומרון ופינוי מאחזים. לטענת סוכות הצו הוצא בגלל כוונתו לעלות למאחזים במהלך חג הסוכות, ולא מסיבות ביטחוניות. באוקטובר 2008 הורחק סוכות לשישה חודשים משטחי יהודה ושומרון בצו פיקוח מיוחד של אלוף פיקוד המרכז גדי שמני, אך הצו בוטל על ידי בית משפט צבאי לאחר שסוכות ערער עליו.

חשדות במעורבות בהצתת מסגד בכפר יאסוף 
בעקבות אירוע הצתה במסגד בכפר יאסוף ב-11 בדצמבר 2009, נעצר סוכות ב-18 בינואר 2010 יחד עם גורמים נוספים בחשד למעורבות במעשה. עם זאת, מחוסר ראיות, סוכות שוחרר לאחר מספר שבועות. בעת ההצתה, רוססה כתובות נאצה בעברית: "היכונו לתג מחיר ד"ש מאפי". כוחות הביטחון העריכו כי ההצתה נעשתה בתגובה של מתנחלים להקפאת הבנייה ביהודה ושומרון. כעבור שנתיים, בינואר 2012, נעצר והורחק סוכות שוב מיהודה ושומרון לתשעה חודשים בצו מנהלי שמטרתו לשמור על ביטחון התושבים.

הפגנות נגד השב"כ לאחר הפיגוע בדומא 
בדצמבר 2015 ארגן הפגנה נגד השב"כ בכיכר הבימה בתל אביב ובה שיחזר לכאורה עינויים של עצירים מנהליים יהודים שהיו מעורבים בפיגוע בדומא. סוכות הסביר שבחר דווקא בתל אביב משום ש"מדובר במקום שתושביו אדישים ולא שמים לב למה שמתרחש." עוד מסר כי לדעתו, צריך להיות הבדל בין עצורים ערבים ליהודים בכל הנוגע לעינויים בזמן חקירה. כעבור שבע שנים חזר על הדברים כתגובה למחאת גורמי שמאל על עינוי עצירים ערבים והסביר את עמדתו בכך שעינוי עצירים ערבים מוצדק מתוקף היותם "פצצה מתקתקת", ואילו בעינוי מתנחלים יהודים אין המצב כך, והעינוי מטרתו הפללתם.

התנגדות לפינוי המאחז עמונה 
בראשית 2017 הוביל יחד עם אביחי בוארון את מאבק אנשי המאחז עמונה נגד פינויים, ולאחר מכן השתתף במאבק להקמת היישוב עמיחי למפונים. בהמשך השנה הוא נעצר שוב בחשד לפעולת תג מחיר, אך שוחרר מייד לאחר החקירה.

בפוליטיקה 
בקיץ 2017 מונה סוכות למנכ"ל מפלגת עוצמה יהודית. בהמשך מונה לעוזר יושב ראש המועצה האזורית שומרון יוסי דגן וליועצו הפוליטי. ביולי 2022 הקים עם דגן את "קמפיין V22", שנועד לעודד הצבעת תומכי מפלגות הימין בבחירות 2022. באותה מערכת בחירות התמודד סוכות בבחירות המקדימות במפלגת הציונות הדתית והגיע למקום החמישי. לאחר איחוד הרשימה עם מפלגת עוצמה יהודית ושריונים נוספים שובץ במקום ה־16 ברשימה המאוחדת.

במרץ 2020 מונה סוכות לדובר היישוב יצהר שבו הוא מתגורר. הוא פעיל קבוע בהקמת מאחזים, ובשנת 2021 הוביל את הקמת המאחז אביתר בשומרון. באותה שנה הקים את "תנועת אמונים", לשמירה על הטבע ועל ניקיונו ביהודה ושומרון. התנועה יזמה את תוכנית "שישי ציוני", לעידוד ישראלים לטייל באזור יהודה ושומרון, לדברי סוכות כתגובת נגד לתופעה דומה שיזמה הרשות הפלסטינית כדי לדחוק את רגלי המטיילים היהודים. בפברואר 2022 החל סוכות לערוך את עלון השבת "גילוי דעת", אך הפסיק בעקבות התמודדותו בבחירות המקדימות במפלגת הציונות הדתית. ב-5 בפברואר 2023 הודיע יו"ר רשימת הציונות הדתית שר האוצר בצלאל סמוטריץ' על התפטרותו מהכנסת במסגרת "החוק הנורווגי", ובמקומו ב-7 בפברואר 2023 נכנס סוכות לכהן כחבר הכנסת מטעם המפלגה.

חיים אישיים 
סוכות נשוי לחיה, בתו של הרב הלל ליברמן מאלון מורה שנרצח על ידי מחבל בדרכו לקבר יוסף בתשרי ה'תשס"א, עם פרוץ האינתיפאדה השנייה. לזוג חמש בנות ובן אחד, והם מתגוררים ביצהר.

בן דודה של אימו הוא חה"כ יצחק פינדרוס.

קישורים חיצוניים

ביאורים

הערות שוליים 

בוגרי ישיבת עוד יוסף חי
יועצים ישראלים
יצהר: אישים
פעילי עוצמה יהודית
פעילים פוליטיים ישראלים
חברי הכנסת העשרים וחמש
ציונות דתית: חברי כנסת
חברי כנסת מתנחלים
ציונות דתית: אנשי ציבור
חברי הכנסת העשרים וחמש: חברי כנסת מכהנים במסגרת החוק הנורווגי
ישראלים שנולדו ב-1990